IPhuck 10

«iPhuck 10», ռուս ժամանակակից գրող Վիկտոր Պելևինի տասնհինգերորդ վեպն է, որը գրվել է 2017 թվականին և լույս է տեսել նույն թվականի սեպտեմբերի 26-ին «Էքսմո» հրատարակչության կողմից։ Այս վեպի համար հեղինակն արժանացել է Անդրեյ Բելիի մրցանակի։

Սյուժե 
21-րդ դարի վերջի նկարագրված աշխարհը բաղկացած է Պեյսերի (կամ Շեքի) և նոր Համադաշնության (Միացյալ Նահանգների իրավահաջորդներ) շրջաններից, եվրոպական խալիֆայությունից (իսլամիստների կողմից գրավված Եվրոպայի), Ռուսաստանից և արևելյան գերտերությունից։ Մարդիկ այլևս գրեթե չեն զբաղվում մարմնական սեքսով՝ Զիկա վիրուսի վտանգավոր շտամի և գործընթացի քարոզվող ոչ էթիկական լինելու պատճառով։ Ամենուրեք տարածված է հատուկ սարքերի՝ անդրոգինների և այֆաքերի օգտագործմամբ վիրտուալ սեքսը։

Վեպը պատմում է «ZA-3478/PH0 բիլթ 9.3» համակարգչային ոստիկանագրական ալգորիթմի մասին, որի անունը Պորֆիրի Պետրովիչ է։ Նա հետաքննում է հանցագործությունները և միևնույն ժամանակ վեպ է գրում։

«iPhuck 10»-ը նրա վեպերից մեկի վերնագիրն է, ինչպես նաև այն ժամանակ գոյություն ունեցող ամենաթանկ սեքս-մեքենայի անվանումը։ Վեպի գործողությունը տեղի է ունենում 21-րդ դարի երկրորդ կեսի Ռուսաստանում։

Վեպի գլխավոր հերոսուհին՝ արվեստաբան Մարուխա Չոն (Մարա) սիրահարվում է Պորֆիրիի տասնյոթամյա վերափոխակին և ալգորիթմն օգտագործում է իր նպատակների համար՝ այն ցմահ գնելով ոստիկանության բաժանմունքից։ Մարան և Պորֆիրին զանազան պատրվակներով ստուգում են ժամանակակից արվեստի գործերը, որոնք հաճախ ապօրինի կերպով են ձեռք բերվել։ Հետագայում պարզվում է, որ Մարան, նախկինում մահացած համախոհների թիմի հետ, ստեղծել է արհեստական բանականություն, որն ունակ է գեներացնելու արվեստի գործեր։ Այս ստեղծագործությունների վաճառքը զգալի եկամուտ է բերում Մարային, բայց, միևնույն ժամանակ, կեղծիքի համար բռնվելու մշտական վտանգ կա։

Պորֆիրին ուշ է հայտնաբերում Մարայի իրական մտադրություններն իր նկատմամբ և գործնականում ոչնչացվում է՝ հասցնելով պահպանել իր ալգորիթմի պահուստային օրինակը։ Նրա ծածկագրի կտորները կլանվում են ստեղծված Ժաննա կերպարով արհեստական բանականության կողմից, որին Մարան համարում էր կորսված։

Քննադատների կարծիքներ 
Գրականագետ Գալինա Յուզեֆովիչի կարծիքով՝ սա «տարօրինակ, խոր և հուզիչ վեպ է, որը միաձուլում է միտքն ու զգացումը Պելևինի համար (գուցե նաև ամբողջ ռուսական արձակի համար) լրիվ նոր համամասնության մեջ, և հաստատ հեղինակի վերջին տարիների լավագույն տեքստն է, համենայն դեպս, մտավոր առումով ամենագրավիչը»։

Նշվում է նաև սեռական բռնության հետ կապված սյուժեների առատությունը, ինչը հեղինակի համար ավանդական է։

Ծանոթագրություններ

Արտաքին հղումներ 
 Պատմության ավարտ / Վիկտոր Պելևինը Պուտինից հետո Ռուսաստանի մասին

Վիկտոր Պելևինի ստեղծագործություններ